b'\n_START_ARTICLE_\nLauri Kela\n_START_PARAGRAPH_\nLauri Veikko Kela (11. hein\xc3\xa4kuuta 1913 Oulunsalo \xe2\x80\x93 6. hein\xc3\xa4kuuta 1989 Oulu) oli suomalainen Oulussa ja Raahessa vaikuttanut diplomikauppias, toimitusjohtaja ja kauppaneuvos._NEWLINE_Kela aloitti uransa auto- ja traktorimyyj\xc3\xa4n\xc3\xa4. H\xc3\xa4n perusti autoliike Vinhan, Urheiluliike Syte Oy Kelankulman sek\xc3\xa4 toimi my\xc3\xb6s tekstiilikaupan alalla. Vuonna 1956 Kela perusti Ouluun tekstiileit\xc3\xa4 ja jalkineita myyneen Tavaratalo L. Kela Oy:n. Yhti\xc3\xb6ll\xc3\xa4 oli tavaratalo ja kaksi ostoskeskusmyym\xc3\xa4l\xc3\xa4\xc3\xa4 Oulussa sek\xc3\xa4 toinen tavaratalo Raahessa. Tavaratalo Kela toimi my\xc3\xb6s Rovaniemell\xc3\xa4 1976\xe2\x80\x931981._NEWLINE_Vuonna 1967 Kela perusti Ouluun vaateteollisuusyritys Ruskatex Oy:n jonka valmistama Olga-mallisto oli tekstiilitaiteilija Oili M\xc3\xa4en suunnittelema. Ruskatex valmisti lasten ja naisten vaatteita sek\xc3\xa4 miesten vapaa-ajan vaatteita. Tuotannosta meni noin 20 prosenttia vientiin, kohdemaita olivat Ruotsi, Norja, It\xc3\xa4valta ja Neuvostoliitto. Vuonna 1972 Ruskatex laajensi toimintaansa Raaheen ja se fuusioitiin Kelan Raahen tavaratalon kanssa. _NEWLINE_Vakuutusyhti\xc3\xb6 Aura hankki vuonna 1982 omistukseensa Tavaratalo L. Kelan koko osakekannan ja Kelan Oulussa sijainneen liikekiinteist\xc3\xb6n. Tavaratalo L. Kelan toimintaa jatkoi Muotitalo Kela joka oli vuokralla Kelan liikekiinteist\xc3\xb6ss\xc3\xa4. Raahen tavaratalo myytiin ja Muotitalo Kelan toiminta p\xc3\xa4\xc3\xa4ttyi vuonna 1984 kun Aura irtisanoi vuokrasopimuksen. _NEWLINE_Oulun kunnallispolitiikassa Lauri Kela toimi Liberaalisen kansanpuolueen riveiss\xc3\xa4 Oulun kaupunginvaltuustossa vuosina 1969-1976._NEWLINE_Lauri Kelan sisar opettaja ja kirjailija Iines Myllyoja kirjoitti Kelasta henkil\xc3\xb6kuvauksen nimell\xc3\xa4 Patsaaseen piirretty nimi (Viestint\xc3\xa4tieto Jouko Hannula, Oulunsalo 1995).'